在水軍宴贈幕府諸侍御
作者：李白
朝代：唐

paragraphs: 月化五白龍，翻飛凌九天。
胡沙驚北海，電掃洛陽川。
虜箭雨宮闕，皇輿成播遷。
英王受廟略，秉鉞清南邊。
雲旗卷海雪，金戟羅江煙。
聚散百萬人，弛張在一賢。
霜臺降羣彥，水國奉戎旃。
繡服開宴語，天人借樓船。
如登黃金臺，遙謁紫霞仙。
卷身編蓬下，冥機四十年。
寧知草間人，腰下有龍泉。
浮雲在一決，誓欲清幽燕。
願與四座公，靜談金匱篇。
齊心戴朝恩，不惜微軀捐。
所冀旄頭滅，功成追魯連。